Rowers vermoor Pta-man by kind | Die nuwe Suid-Afrika
« Inwoners mag nou boewe uit hul buurt hou
Mites van grondrestitusie »
Me. Yolande Barnard (links) word buite die hoewe waar haar vriendin se man, mnr. Dirk Human, vermoor is deur me. Vanessa Galanakis, ’n lid van die gemeenskap, vertroos.Foto: Jaco Marais
2010-04-29 00:06Hilda Fourie
’n Tweejarige seuntjie het rustig in sy bababedjie gestaan toe gemeenskapslede van Boschkop, in die ooste van Pretoria, gister afkom op sy bebloede pa, wat gruwelik deur rowers aangerand is.
Sy pa het in die aantrekkamer van dié vertrek gelê.
Kort daarna het die seuntjie se ma by die huis aangekom en terwyl paramedici gespook het om haar man se lewe te red, het sy sy hand vasgehou en hom gesmeek om by te kom.
Mnr. Dirk Human (41) het egter op die toneel gesterf.
Sy vrou, Yolanda, was ná die gebeure te getraumatiseerd om met Beeld te praat. Sy kon ook nie ’n verklaring by die polisie aflê nie.
Terwyl gemeenskaps- en polisielede buite die huis op die hoewe in Mooiplaats, in die Boschkop-omgewing, gestaan het, het me. Yolande Barnard, ’n vriendin van die Human-egpaar, daar aangekom. Sy het ineengestort en in trane uitgebars toe die nuus oor Human se dood aan haar oorgedra is.Barnard het drie nagte gelede by die egpaar oornag.
Gisteroggend se aanval op Human is uitgevoer minder as 24 uur nadat byna 300 gemeenskapslede eergister saam met lede van die plaaslike polisiekantoor deelgeneem het aan ’n teenmisdaad-operasie.
Ao. Marinda Stoltz, polisiewoordvoerder, het gesê ’n onbekende aantal mans het toegang tot Human se erf gekry. Hulle het die huishulp in haar kamer toegesluit en Human in die huis aangehou.
Verskeie skote is geskiet in ’n struweling tussen hom en die rowers. Hul ondersoek moet nog bepaal wie die skote geskiet het.
Dit is nie duidelik of Human getref is nie en die oorsaak van sy dood moet nog bepaal word, het Stoltz gesê.
Beeld het verneem Human is ook met ’n skerp voorwerp in die gesig gesteek, maar Stoltz kon dit nie bevestig nie.
Mnr. Johan van Wyk, ’n inwoner van dié gebied wat een van die eerste mense op die toneel was, het gesê Human se buurvrou het die huishulp, me. Lettie Lebina, se gille gehoor en omstreeks 07:20 gemeenskapslede op die burgerbandradio in kennis gestel dat iets fout is.
Mev. Human en hul ander seun (8) het die huis omstreeks 06:50 verlaat.
Volgens Lebina het sy, terwyl sy in haar kamer toegesluit was, net ’n “geraas” gehoor en iemand wat skree: “Skiet, skiet, skiet”.
Toe Van Wyk en nog twee buurtwaglede by die huis stilhou, het Lebina vir hulle geskree die kind is in die huis. “Ons het in die huis ingeloop en die seuntjie in die hoofslaapkamer gekry waar hy rustig in sy bababedjie gestaan het,” het Van Wyk gesê.
“Hy het nie gehuil nie. Ons het sy pa in die aantrekkamer sien lê. Sy pa was nét buite sy sig. Sy hande was met skoenveters vasgebind en sy kop het in die kas gelê. Daar was baie bloed.
“Ons het met mond-tot-mond-asemhaling begin en gedoen wat ons kon totdat die paramedici opgedaag het.”
Twee weke voordat Human vermoor is, het iemand ook probeer om by sy huis in te breek.
Hy kon dit nie by die Boschkop-polisiekantoor aanmeld nie omdat dié glo gesluit was, het Van Wyk beweer. Die huis is minder as 200 m van dié polisiekantoor af.
Stoltz het by navraag gesê ’n polisiekantoor mag nie gesluit wees nie. Volgens haar kon die deur toe gewees het weens die koue en het beamptes moontlik in die kantoor agter in die aanklagkantoor gesit, maar daar is altyd mense.
Human se Colt-bakkie wat geroof is, is ’n paar uur ná die voorval verlate deur lede van die Pretoria-blitspatrollie in Mamelodi, in die ooste van Pretoria, gekry.’n Saak van moord en huisroof word deur die Bronkhorstspruit-trio-taakspan ondersoek.
This entry was posted on 28 April, 2010 at 11:28 pm and is filed under Uncategorized .	You can follow any responses to this entry through the RSS 2.0 feed.